Mercedes-Benz het sy nuwe X-Klas bakkie plaaslik bekend gestel, maar dit word gou duidelik dat dié bakkie nie kom klei koekies bak het nie.
Die X-Klas is geskoei op die Nissan Navara wat vroeg in 2017 aan eie bodem geland het en deel die twee bakkies heelwat komponente. Maar net omdat dit op dieselfde argitektuur gebou word moet die X-Klas nie vir ŉ fêncy Nissan misgis word nie, want dit sal ŉ baie groot fout wees. Die X-Klas het sy eie identiteit, sy eie doel, sy eie missie, en sy eie punt wat hy in die mark moet kom maak.
Die bakkies het ook oor ŉ verskriklik klipperige een-voertuig roete gery en was die suspensie goed getoets. Met die suspensie wat met die Navara gedeel word was mens te wagte dat dit ŉ sagte rit sou bied, maar Merc het die onderstel aangepas en bied die suspensie nou beter gemak. Voor én agter het die bakkie ŉ multi-skakel suspensie, maar die by die agterwiele is dit die Navara se vyf-punt skakel suspensie wat ook deur Mercedes-Benz onderhande geneem is. Dit het gemaak dat, alhoewel daar baie geskud was, mens nie so moeg en seer aan die einde van die roete was nie. Die bakkie absorbeer ongelyke oppervlaktes vir die bes moontlike bestuurservaring.